J&J-entstof goedgekeur vir kommersiële gebruikDie Johnson&Johnson-entstof wat in Suid-Afrika gebruik word. (Foto: Phill Magakoe/ AFP) Die Suid-Afrikaanse Reguleringsowerheid vir Gesondheidsprodukte (Sahpra) het die farmaseutiese maatskappygroep Janssen se Johnson & Johnson-entstof geregistreer. Die Johnson & Johnson-entstof is dus nou vir kommersiële gebruik in Suid-Afrika goedgekeur. Dít nadat die entstof vantevore slegs vir navorsingsdoeleindes goedgekeur is. Die enkeldosis-entstof mag dus nou aan alle mense bo 18 jaar oud toegedien word vir die voorkoming van Covid-19. Janssen beoog om sowat 30 miljoen dosisse van sy entstof, waarvan 2,8 miljoen dosisse gedurende die tweede kwartaal, aan Suid-Afrika te verskaf. Dr. Boitumelo Semete-Makokotlela, uitvoerende hoof van Sahpra, het die registrasie van die entstof as ŉ belangrike stap in die stryd teen die Covid-19-pandemie bestempel. Semete-Makokotlela het egter gesê die magtiging is onderhewig aan ŉ aantal voorwaardes wat insluit dat die entstof voorsien en toegedien word volgens die departement van gesondheid se entstofplan.